НыбжьыщIэхэм я зэхыхьэ
Къэбэрдей-Балъкъэр къэрал университетым иджыблагъэ къыщызэIуахащ Урысей Ипщэм и щIэныгъэ лэжьакIуэ ныбжьыщIэхэм я VII форумыр. Ар къызэрагъэпэщащ Урысейм и щIэныгъэ лэжьакIуэ ныбжьыщIэхэм я зэгухьэныгъэм и Къэбэрдей-Балъкъэр къудамэмрэ КъБКъУ-мрэ. ЩIэгъэкъуэн къахуэхъуащ «Германский дом науки и инноваций» фIэщыгъэр иIэу Москва дэт щIэныгъэ IуэхущIапIэр.
МахуищкIэ зэхэтыну форумым я щIэныгъэ лэжьыгъэхэр щагъэлъэгъуэнущ Москва, Ставрополь, Владикавказ, Налшык къалэхэм, Шэшэн, Ингуш, Дагъыстэн республикэхэм щыщ ныбжьыщIэхэм.
КъБКъУ-м и щIэныгъэ советым и залышхуэм щызэхуэса хьэщIэхэм псалъэ гуапэкIэ захуигъэзащ КъБР-м егъэджэныгъэмрэ щIэныгъэмкIэ и министр Семэн Пщыкъан. Абы къыхигъэщащ иужьрей зэманым щIэныгъэм зезыпщыт ныбжьыщIэхэм я бжыгъэм зэрыхэхъуэр, икIи я къэхутэныгъэ лэжьыгъэхэр я хьэлэмэтагъкIэ, фIагъкIэ ахэр хамэ къэралхэм къазэрыкIэрымыхур.
— Мыпхуэдэ зэIущIэхэм мыхьэнэшхуэ яIэщ, сыту жыпIэмэ ныбжьыщIэ нэхъыбэ щIэныгъэм хэша мэхъу, абыхэм я къэхутэныгъэхэмкIэ зэдогуашэ, щIыпIэ зэмылIэужьыгъуэхэм къикIа щIалэгъуалэр зэроцIыху, ныбжьэгъу зэхуохъу, — жиIащ Семэным. Ар форумым кърихьэлIахэм ехъуэхъуащ я лэжьыгъэр купщIафIэу екIуэкIыну, къэралым и щIэныгъэм хэлъхьэныгъэшхуэ хуащIыну зэращыгугъри къыхигъэщащ.
КъБКъУ-м и ректор Къарэмырзэ Барэсбий и къэпсэлъэныгъэм къыщытеувыIащ иужьрей зэманым я пащхьэ къиувэ Iуэхугъуэ нэхъыщхьэхэм. Ди къэралыр Дунейпсо сату зэгухьэныгъэм (ВТО) зэрыхыхьам ипкъ иткIэ, къэрал еджапIэ нэхъыщхьэхэм къалэн мытыншхэр я пащхьэ къиуващ. Ахэр зэфIэха зэрыхъуну щIыкIэм елъытащ дуней псом щыIэ еджапIэ нэхъыщхьэхэм я рейтингым КъБКъУ-м щигъуэтыну увыпIэр.
— Къапщтэмэ, блэкIа илъэсым Урысейм щекIуэкIа къэпщытэныгъэхэм еджапIэ нэхъыщхьэу 286-рэ къызэщIиубыдащ. Абыхэм ящыщу 19-ращ унэтIыныгъитхумкIи щытыкIэфI къэзыгъэлъэгъуар. Ди гуапэщ КъБКъУ-р нэхъыфIхэм я бжыгъэм зэрыхэхуар, — яжриIащ Къарэмырзэм къызэхуэсахэм. — Ди Iуэхухэр нэхъри ефIэкIуэныр зэлъытар фэращ икIи щIэныгъэм лъэ быдэкIэ фыкъыхыхьэну ди гуапэщ.
Форумыр зэхэзыублэ зэхуэсыр иуха нэужь, абы кърихьэлIахэм яунэтIащ Iуащхьэмахуэ лъапэ. Тегенекли щIыпIэм щыIэ «Эльбрус» зыгъэпсэхупIэ унэм махуитIкIэ щызэхэтащ секцэ зыбжанэу гуэшауэ щыта зэIущIэхэр. Абыхэм къыщаIэта Iуэхугъуэхэр ятеухуауэ щытащ Кавказ Ищхъэрэм егъэджэныгъэмрэ щIэныгъэмрэ зэрызыщаужьыну щIыкIэм.
Форумым хэтахэм Iуащхьэмахуэ лъапэ и щIыпIэ дахэхэм зыщаплъыхьащ, бгым дэкIыну тегушхуахэри яхэтащ.
ЩОДЖЭН Iэминат.
